Diari Oficial de la Generalitat Valenciana


Sumari del DOGV 8123, del 08-09-2017 (2017/7705)

RESOLUCIÓ de 31 d'agost de 2017, de la Conselleria d'Educació, Investigació, Cultura i Esport, per la qual es convoquen subvencions per a museus i col·leccions museogràfiques permanents reconegudes i béns mobles de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8123

Data del DOGV
:   08-09-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/7705


Data del document
:   31-08-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 31 d'agost de 2017, de la Conselleria d'Educació, Investigació, Cultura i Esport, per la qual es convoquen subvencions per a museus i col·leccions museogràfiques permanents reconegudes i béns mobles de la Comunitat Valenciana. [2017/7705]  
La Llei 14/2016, de 30 de desembre, de pressupostos de la Generalitat per al 2017, estableix una línia específica i genèrica de subvencions per a museus i col·leccions museogràfiques permanents reconegudes i béns mobles de la Comunitat Valenciana.  
L'Ordre 28/2017, de 6 de juliol, de la Conselleria d'Educació, Investigació, Cultura i Esport, aprova les bases reguladores per a la concessió de subvencions per a museus i col·leccions museogràfiques permanents reconegudes i béns mobles de la Comunitat Valenciana (DOGV 8081, 11.07.2017).  
L'objecte de les subvencions és la modernització, conservació, equipament i adequació d'infraestructures de museus i col·leccions museogràfiques permanents reconegudes i béns mobles de la Comunitat Valenciana. Amb aquesta finalitat i per mitjà de la present resolució es convoquen, per a l'exercici 2017, les subvencions per a museus i col·leccions museogràfiques permanents reconegudes i béns mobles de la Comunitat Valenciana d'acord amb la mencionada ordre.  
Per tot això, fent ús de les atribucions que em confereixen l'article 28 de la Llei 5/1983, de 30 de desembre, del Consell, i 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i segons el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
Primer. Objecte  
L'objecte de la present resolució és convocar subvencions destinades a finançar la modernització, conservació, equipament i adequació de les infraestructures de museus i col·leccions museogràfiques permanents reconegudes i la restauració dels béns mobles inventariats de la Comunitat Valenciana.  
  
Segon. Actuacions i despeses subvencionables  
1. Seran subvencionables les actuacions que contribuïsquen a garantir la conservació, exposició i seguretat del patrimoni moble conservat en els museus i col·leccions museogràfiques inclosos en el Sistema Valencià de Museus que hagen sigut desenvolupades entre el dia 1 de gener i el 30 d'octubre de 2017, ambdós inclosos.  
Quedaran excloses d'aquesta convocatòria, les actuacions següents:  
a) Les cofinançades per la Generalitat o algun dels seus ens públics.  
  
b) Les promogudes o organitzades per beneficiaris de subvencions nominatives de la Generalitat Valenciana.  
c) Aquelles el contingut de les quals estiga clarament previst en altres convocatòries de la Generalitat Valenciana.  
2. Tindran la consideració de despeses subvencionables aquelles destinades a la realització d'actuacions per a les quals es concedeix la subvenció que corresponguen als conceptes esmentats en l'article 2 de les bases reguladores d'aquesta convocatòria, i que s'hagen relacionat i quantificat en la memòria econòmica del projecte.  
  
Tercer. Beneficiaris  
1. Dins dels límits pressupostaris i d'acord amb les modalitats i els criteris que estableixen les bases, podran sol·licitar aquestes subvencions:  
a) Els titulars dels museus i col·leccions museogràfiques permanents, reconegudes de conformitat amb el que estableixen la Llei 4/1998, d'11 de juny, de la Generalitat Valenciana, del patrimoni cultural valencià, i l'Ordre de 6 de febrer de 1991, de la Conselleria de Cultura, Educació i Ciència, per la qual es regula el reconeixement de museus i col·leccions museogràfiques permanents.  
b) Els ajuntaments, entitats locals, fundacions i associacions sense ànim de lucre titulars de béns mobles inclosos en l'Inventari General del Patrimoni Cultural Valencià.  
2. Els beneficiaris han de complir els requisits i obligacions establits en els articles 5.2 i 12 de les bases reguladores d'aquesta convocatòria.  
  
3. Serà requisit previ al pagament de les subvencions concedides a les entitats locals l'acreditació d'estar al corrent en el compliment de l'obligació de rendició dels seus comptes anuals davant de la Sindicatura de Comptes o la conselleria competent, d'acord amb el que estableix l'article 199 de la Llei 8/2010, de 23 de juny, de la Generalitat, de règim local de la Comunitat Valenciana.  
  
Quart. Finançament de les subvencions  
L'import màxim global de les subvencions a concedir en aquesta convocatòria serà de 500.000 ?, que es finançaran amb càrrec als crèdits del capítol VII, Transferències de capital, línia S4478000, del programa 454.10, Promoció cultural, patrimoni artístic i museus, d'acord amb la Llei 14/2016, de 30 de desembre, de pressupostos de la Generalitat per a 2017. Així mateix, els mencionats imports podran ser minorats quan en el marc de les polítiques d'estabilitat pressupostària i sostenibilitat financera s'adopten mesures de no disponibilitat que afecten els crèdits de la línia de subvenció que ho finança.  
  
  
Cinqué. Sol·licituds i documentació  
1. Les sol·licituds podran presentar-se en el termini de 10 dies a comptar des de l'endemà de ser publicada aquesta resolució en el Diari Oficial de la Generalitat Valenciana.  
Les sol·licituds podran presentar-se en alguna de les maneres següents:  
a) Presencialment:  
Les sol·licituds que es formulen segons el model de l'imprés normalitzat que s'adjunta com a annex I, es dirigiran a la Direcció General de Cultura i Patrimoni, Servei de Museus i Patrimoni Moble.  
El model de sol·licitud i els annexos estaran disponibles en l'espai web  
http://www.gva.es/es/inicio/procedimientos'id\_proc=1576  
Podran presentar-se preferentment en el Registre Auxiliar de la Biblioteca Valenciana, en el Registre General d'aquesta conselleria, o a través dels mitjans establits en la normativa vigent en matèria de procediment administratiu comú.  
b) Telemàticament:  
Les sol·licituds es podran presentar per mitjans electrònics i sol·licitar que les comunicacions i notificacions es realitzen per la dita via. Aquests tràmits tindran plena validesa, d'acord amb les condicions i requisits previstos en la Llei 11/2007, de 22 de juny, d'accés electrònic dels ciutadans als serveis públics, i el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. A fi de complir els requisits de seguretat establits, la designació de l'adreça o bústia de correu electrònic, als efectes de la pràctica de notificacions a l'interessat, haurà de correspondre amb la proporcionada per la Generalitat amb domini cv.gva.es.  
Es requerirà per a sol·licitar aquest tipus de subvencions per via telemàtica certificat de firma electrònica d'entitat emés per l'Institut Valencià de Finances, http://www.accv.es/empresas/. En el cas que el sol·licitant siga una persona física, serà necessari el certificat de firma electrònica del ciutadà emés per l'Institut Valencià de Finances, http://www.accv.es/ciudadanos/.  
La tramitació telemàtica es realitzarà, en la URL:  
http://www.gva.es/es/inicio/procedimientos'id\_proc=1576  
Els documents que s'adjunten a les sol·licituds que es tramiten telemàticament, només s'acceptaran en format pdf i hauran d'estar firmats per mitjà de la plataforma de firma en línia de l'Institut Valencià de Finances:  
http://www.accv.es/ciudadanos/firma-on-line-pdf/  
2. Les sol·licituds que es presenten en qualsevol de les modalitats hauran d'anar acompanyades de la documentació següent:  
a) Sol·licitud de subvencions per a museus, col·leccions museogràfiques permanents reconegudes i béns mobles de la Comunitat Valenciana, annex I, degudament omplida.  
b) Fotocòpia dels estatuts de l'entitat sol·licitant i certificat actualitzat de la seua inscripció en el registre corresponent.  
c) Certificat del secretari o de l'interventor de l'entitat, segons annex II, pel qual es faculta la persona representant per a subscriure la sol·licitud.  
d) Model de domiciliació bancària degudament omplit, annex III.  
  
e) En cas d'oposició expressa per part del sol·licitant, haurà d'aportar acreditació d'estar al corrent de les obligacions tributàries i de Seguretat Social, així com de les seues dades d'identitat o, si és el cas, de les del seu representant.  
f) Fotocòpia de la targeta NIF del sol·licitant o, si és el cas, de la persona que el represente.  
g) Certificat d'estar al corrent en el compliment de les obligacions tributàries amb l'Agència Estatal de l'Administració Tributària.  
  
h) Certificat d'estar al corrent en el compliment de les obligacions amb la Hisenda Autonòmica.  
i) Certificat d'estar al corrent dels pagaments amb la Tresoreria de la Seguretat Social.  
j) Memòria explicativa del projecte per al qual se sol·licita la subvenció subscrita per un tècnic competent en la qual s'especifiquen els objectius de la proposta i com es pretén aconseguir-los, així com el programa d'activitats que garantisca la seua execució.  
k) Si és el cas, documentació acreditativa de les circumstàncies rellevants per a la valoració de l'expedient.  
3. Si la sol·licitud no compleix els requisits exigits en aquesta ordre, es requerirà l'interessat perquè en el termini de 10 dies esmene la falta o adjunte els documents preceptius, amb la indicació que, si no ho fa així, es considerarà que desisteix de la seua petició, amb la resolució prèvia que haurà de ser dictada en els termes que preveu l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
Sisé. Criteris de valoració i quantia de la subvenció  
1. Les actuacions seran valorades, d'acord amb els criteris que es fixen en l'article 8 de les bases reguladores, per la Comissió d'Avaluació i Valoració, regulada en l'article 7 de les esmentades bases.  
2. La quantia màxima a percebre per les entitats que, si és el cas, resulten beneficiades per l'atorgament de la subvenció no podrà superar en cap cas el 80 % del pressupost total, IVA inclòs, de l'actuació. L'import màxim per beneficiari serà de 10.000,00 ?. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, ni el límit establit en les bases d'aquesta convocatòria, perquè aquestes tinguen la consideració d'ajudes de minimis.  
Una vegada valorades totes les sol·licituds, segons els criteris d'atorgament, a la que obtinga una major puntuació li correspondrà el 80 % de les despeses que haja acreditat, i el percentatge resultant per a les altres serà proporcional a aquesta primera adjudicació, amb el límit de la quantitat assignada a la modalitat i l'import màxim per beneficiari.  
  
3. La comissió de valoració podrà incrementar les quanties de les subvencions establides segons el paràgraf anterior, si no s'ha distribuït en la seua totalitat l'import assignat a la modalitat. El dit increment serà proporcional a la puntuació obtinguda d'acord amb els criteris de valoració, fins a distribuir la totalitat de l'esmentat import, i sense que en cap cas la quantia de cada subvenció puga superar el cost de l'activitat objecte d'aquesta.  
4. La comissió de valoració podrà disminuir les quanties de les subvencions establides segons el punt 2 del present article, si la suma de les ajudes excedeix l'import global màxim establit per a la modalitat, en aquest cas, es minorarà de manera inversament proporcional a la puntuació obtinguda per cada beneficiari, d'acord amb els criteris establits en el punt anterior, fins a la seua adequació a la disponibilitat de crèdit.  
  
  
Seté. Justificació  
1. La liquidació de les subvencions s'efectuarà una vegada executat el projecte en la seua totalitat, d'acord amb el pressupost presentat i en els termes i terminis fixats per a la seua concessió.  
2. El termini de presentació de la mencionada documentació finalitzarà el 10 de novembre, i podrà ser ampliat de conformitat amb l'article 70 del Reial decret 887/2006, de 21 de juliol, pel qual s'aprova el Reglament de la Llei general de subvencions.  
3. La justificació de la subvenció concedida es realitzarà de conformitat amb el que disposa l'article 14 de les bases reguladores.  
  
Huité. Pla de control  
El pla de control per a la comprovació material de l'efectiva realització de l'activitat es durà a terme d'acord amb els criteris que es fixen en l'article 16 de les bases reguladores.  
  
Nové. Resolució i publicitat  
El termini màxim per a resoldre i notificar la resolució del procediment de concessió serà de sis mesos a comptar de la data de publicació de la present convocatòria. Transcorregut el dit termini sense que s'haja notificat resolució expressa, les sol·licituds es consideraran desestimades per silenci administratiu, de conformitat amb el que disposa la Llei 39/2015, d'1 d'octubre, del procediment administratiu comú de les administracions públiques.  
Als efectes de publicitat de les subvencions, es remetrà a la Base de Dades Nacionals de Subvencions informació sobre les resolucions de concessió dictades en els termes establits en l'article 20 de la Llei 38/2003, de 17 de novembre, general de subvencions, i amb les excepcions previstes en l'apartat 8 d'aquest article. Aquesta informació serà remesa als mateixos efectes a la Base de Dades Regional de Subvencions.  
  
Deu. Recursos  
La resolució de concessió de la subvenció posa fi a la via administrativa i contra aquesta podrà interposar-se un recurs de reposició davant del mateix òrgan que l'haja dictada, en el termini d'un mes des de l'endemà de ser notificada, de conformitat amb el que disposa l'article 123 i següents de la Llei 39/2015, d'1 d'octubre, o interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser notificada, d'acord amb el que estableixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Onze. Règim normatiu aplicable  
La concessió d'aquestes subvencions s'efectuarà per mitjà d'un règim de concurrència competitiva.  
A aquesta convocatòria li serà aplicable la Llei 1/2015, de la Generalitat, d'hisenda pública, del sector públic instrumental i de subvencions; la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el Reglament de la Llei general de subvencions, així com les bases reguladores d'aquesta convocatòria.  
  
València, 31 d'agost de 2017.- El conseller d'Educació, Investigació, Cultura i Esport: Vicent Marzà Ibáñez.